Byna almal in SA het nou Covid-teenliggaampiesArgieffoto bloot ter illustrasie. (Foto: Unsplash) Deur James Stent, GroundUp Teen Maart vanjaar het byna 98% van alle Suid-Afrikaners al teenliggaampies teen Covid-19 gehad, hetsy omdat hulle Covid-19 opgedoen het, óf omdat hulle daarteen ingeënt is. Tydens die studie – die derde van sy soort deur die Suid-Afrikaanse Nasionale Bloeddiens (SANBS) – is 3 395 bloedmonsters van skenkers ontleed vir die teenwoordigheid van die teenliggaampies van die virus wat Covid-19 veroorsaak. Die opname is in middel-Maart – kort voor die vyfde golf van infeksies wat die land in April en Mei getref het – gedoen. Dit dui daarop dat mense die infeksie daarna weer kon opdoen. Navorsers kon vir die eerste keer toets vir twee soorte teenliggame. Een toets dui aan of ŉ bloedmonster teenliggaampies het teen nukleokapsiedproteïene (anti-nukleokapsiede teenliggaampies). Hierdie teenliggaampies ontwikkel as iemand met die virus besmet was, maar sal nie ontwikkel nadat iemand die entstof teen Covid-19 ontvang het nie (ten minste nie die soort entstowwe wat tans in Suid-Afrika beskikbaar is nie). Die ander toets wys of die toetsmonster teenliggaampies teen die stekelproteïene (teenstekel-teenliggaampies) bevat. Hierdie teenliggaampies ontwikkel wanneer iemand met die virus besmet was, of ingeënt is, of albei. Deur die twee toetse saam te gebruik, kan navorsers vir die eerste keer die proporsie van die bevolking evalueer wat ingeënt is, maar nie besmet is nie. Nadat die uitslae aangepas is om die nasionale demografie te weerspieël, het navorsers bevind dat ŉ skamele 2% van die bevolking nie een van die twee soorte teenliggaampies het nie. Dit is mense wat waarskynlik nog nooit Covid-19 opgedoen het nie, en ook nie daarteen ingeënt is nie. Die navorsers het bevind net 10% van mense het teenstekel-teenliggaampies – en dit is mense wat waarskynlik ingeënt is, maar nooit besmet is nie. ’n Studie wat die SANBS in Mei verlede jaar gedoen het, het bevind dat net meer as 47% van die volwasse bevolking waarskynlik vantevore besmet is. Nadat die volgende ronde toetse in November verlede jaar gedoen is, het navorsers geraam dat sowat 70% van mense besmet is. Die jongste opname toon dat sowat 87% van Suid-Afrikaners oor teenliggaampies beskik. Rasse verskil Volgens die navorsers is daar beduidende verskille in die teenliggaampiekoers wanneer verskillende rasse vergelyk word. Die opname in November het getoon dat ongeveer 80% van swart skenkers en 40% van wit skenkers al Covid-19 opgedoen het. In die jongste opname was die aantal wit‑ en Indiër-skenkers wat teenstekel-teenliggaampies gehad het, hoër as die voorkoms onder swart en bruin skenkers. Die navorsers vermoed dat wit mense meer geneig is om hulle te laat inent en gewoonlik die vermoë het om blootstelling aan die virus te vermy, byvoorbeeld deur hoofsaaklik van die huis af te werk. Hierdie berig is verkort en word met die vergunning van GroundUp geplaas. Lees die oorspronklike en onverkorte berig hier.